 Eeeyan meji ku nibi ija Fulani ati Tapa ni Kwara : Èèyàn méjì la gbọ pé wọn gba èkuru jẹ lọwọ ẹbọra níbi rògbòdìyàn tó wáyé llaarin ẹyà Tápà tawọn eeyan tun mo si Nupe àti ẹyà Fúlàní, tí ọpọ èèyàn sì fara pa yánnayànna níbi ìṣẹlẹ ọhún.Ní nǹkan bii aago mẹsàn-án òwúrọ ọjọ Ajé, Mọnde, ọjọ kẹtàdínlógún, oṣù karùn-ún, ọdún yii, ni gbọnmi sí i, omi ò tó o bẹ sílẹ laarin àwọn ẹyà méjèèjì ọhún ní abúlé Padà, níjọba ìbílẹ Edu, nípìnlẹ Kwara.ALAROYE gbọ pe èdè àìyedè náà bẹrẹ lẹyìn tí àwọn Fúlàní darandaran da maaluu wọ oko ìrẹsì wọn, tí wọn sì jẹ gbogbo rẹ níjẹkújẹ.Èyí ló fa a tí wọn fi fàáké kọrí, wọn fi jígà kọrùn, wọn bá ń pariwo pe awọn ko ni i gba.Alága ẹgbẹ àwọn Fúlàní Gaa Allah, nípìnlẹ Kwara, Ali Mohammed Jonwúrọ, dárúkọ ọkan lára àwọn tó kú ọhún bíi, Sanda Watanko, to sì sọ pé àwọn tó fara pa tí ń gba ìtọjú tó péye ní ilé-ìwòsàn báyìí.Agbẹnusọ ọlọpàá ipinlẹ Kwara, Ọgbẹni Ọkasanmi Àjàyí tó fìdi ìṣẹlẹ náà múlẹ niluu Ìlọrin, sọ pé lóòótọ ni ìṣẹlẹ náà wáyé, ṣùgbọn kò sí ẹnìkankan tó kú nínú ìṣẹlẹ ọhún. Gégé bó ṣe wí  òòtọ ni àwọn ẹyà Nupe àti ẹyà Fúlàní ń gbé nǹkan gbóná fún ara wọn, ṣùgbọn kò sí àkọsílẹ pé ẹnikẹni kú nínú ìṣẹlẹ náà Ọkasanmi ni ohun gbogbo tí rodò lọọ mumi, kò sógun mọ, kò sọtẹ mọ. 